text: À celui point tout droit avint
   Que Galdas des Mons là sorvint.
   Entre lui et Bondart le Gris,
   Sous Cléomadès fu ocis
   Ses chevaus à cele venue.
   Mais je croi c'onques mais veüe
   Fust nule merveille si grant
   Com de lui v[e]öir deffendant.
   Quant à pié fu en mi aus tous,
   Mustiaus et cuissel et genous,
   Moult chier comparer convenoit
   Ce que ses chevaus mors estoit.
   PageV01P030
   Dou bran qui ert soilliez et tains
   S'aidoit com chevaliers certains
   De prouèce et de seürté
   Et de hardement apensé.
   Entour lui si grant parc faisoit
   Que nus assaillir nel osoit.
   Ce de quoi plus il l'assailloient,
   C'estoit de dars qu'il li lançoient.
   Près de lui n'osoient aler
   Tant se faisoit à aus douter.
   Savoir poez qu'il l'ocesissent
   Moult volentiers, se il pouissent.
  